《多病》
明代·许相卿

多病倦游聊作计，负山临壑结茆堂。钓竿入手江湖远，书卷蒙头日月长。

春服初乘沂水兴，午风时度药畦香。漫劳过客谈经济，习懒年来乐睡乡。

作者简介：（1479—?）浙江海宁人，字伯台，晚年自号云村老人。正德十二年进士。世宗即位，授兵科给事中。为给事三年，屡上疏言事，尤极言功臣子弟荫官不及中官厮养，皆不听，遂谢病归。嘉靖八年诏养病三年以上不赴都者，落职闲住，遂废。夏言秉政后，招之，谢勿应。